Document ID: 32008R1251

KOMMISSIONENS FORORDNING (EF) Nr. 1251/2008
af 12. december 2008
om gennemførelse af Rådets direktiv 2006/88/EF for så vidt angår betingelser og udstedelse af certifikat ved omsætning og import til Fællesskabet af akvakulturdyr og produkter deraf og om fastlæggelse af en liste over vektorarter
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (1), særlig artikel 17, stk. 2, artikel 22 og 25 og artikel 61, stk. 3, og
ud fra følgende betragtninger:
(1)
Ved direktiv 2006/88/EF er der fastsat dyresundhedsbestemmelser for omsætning og import og transit af akvakulturdyr og produkter deraf i Fællesskabet. Direktiv 2006/88/EF ophæver og afløser Rådets direktiv 91/67/EØF om dyresundhedsmæssige betingelser for afsætning af akvakulturdyr og -produkter (2) med virkning fra den 1. august 2008.
(2)
I direktiv 2006/88/EF defineres et akvakulturdyr som ethvert vanddyr (herunder også vandlevende pryddyr), uanset dets udviklingstrin, herunder æg og sæd/mælke, der opdrættes på et akvakulturbrug eller i et område med opdræt af bløddyr, herunder vanddyr, der har været vildtlevende, og som påtænkes anvendt på et akvakulturbrug eller i et område med opdræt af bløddyr. Ved vanddyr forstås fisk, bløddyr og krebsdyr.
(3)
Kommissionens beslutning 1999/567/EF af 27. juli 1999 om fastsættelse af modellen til det certifikat, der er nævnt i artikel 16, stk. 1, i direktiv 91/67/EØF (3), og Kommissionens beslutning 2003/390/EF af 23. maj 2003 om særlige betingelser for afsætning af arter af akvakulturdyr, der ikke betragtes som modtagelige for visse sygdomme, og produkter heraf (4) indeholder visse regler for omsætning af akvakulturdyr, herunder certifikatudstedelseskrav. Ved Kommissionens beslutning 2003/804/EF af 14. november 2003 om dyresundhedsbetingelser og udstedelse af sundhedscertifikat ved import af bløddyr samt æg og mælke herfra til yderligere vækst, opfedning, genudlægning eller konsum (5), Kommissionens beslutning 2003/858/EF af 21. november 2003 om dyresundhedsbetingelser og udstedelse af sundhedscertifikat ved import af levende fisk samt æg og mælke herfra til opdræt og levende akvakulturfisk og -fiskevarer til konsum (6) og Kommissionens beslutning 2006/656/EF af 20. september 2006 om dyresundhedsbetingelser og udstedelse af sundhedscertifikat ved import af prydfisk (7) er der fastsat betingelser for import af akvakulturdyr til Fællesskabet. Ved disse beslutninger gennemføres direktiv 91/67/EØF.
(4)
I henhold til direktiv 2006/88/EF skal omsætning af akvakulturdyr være omfattet af krav om udstedelse af dyresundhedscertifikater, hvis dyrene tilføres medlemsstater, zoner eller segmenter, der er erklæret sygdomsfri i overensstemmelse med samme direktiv, eller som er omfattet af et overvågnings- eller udryddelsesprogram. Der bør derfor ved denne forordning fastsættes certifikatudstedelseskrav og harmoniserede standarddyresundhedscertifikater, som afløser certifikatudstedelseskravene i direktiv 91/67/EØF og de beslutninger, der gennemfører direktivet.
(5)
Ved Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (8) er der fastsat særlige hygiejnebestemmelser for animalske fødevarer gældende for ledere af fødevarevirksomheder, herunder emballerings- og mærkningsbestemmelser. Nærværende forordnings bestemmelser om udstedelse af dyresundhedscertifikater i forbindelse med omsætning og import af akvakulturdyr og produkter deraf bestemt til videreforarbejdning før konsum bør, forudsat at visse betingelser er opfyldt, ikke gælde for dyr og produkter, der er emballeret og mærket i overensstemmelse med forordning (EF) nr. 853/2004.
(6)
I henhold til direktiv 2006/88/EF skal medlemsstaterne sikre, at omsætning af vandlevende pryddyr ikke risikerer at forringe vanddyrs sundhedsstatus med hensyn til de ikke-eksotiske sygdomme, der er opført i del II i bilag IV til samme direktiv.
(7)
Vandlevende pryddyr, der bringes i omsætning i Fællesskabet og er bestemt til faciliteter uden direkte kontakt med naturlige vandområder, dvs. lukkede pryddyrsanlæg, er ikke forbundet med samme risiko for andre dele af akvakultursektoren i Fællesskabet eller for vilde bestande. Denne forordning bør af samme grund ikke indeholde krav om udstedelse af dyresundhedscertifikat for disse dyr.
(8)
For at sikre, at medlemsstater, hvor hele landet eller visse zoner eller segmenter er erklæret fri for en eller flere af de ikke-eksotiske sygdomme, som vandlevende pryddyr er modtagelige for, oplyses om flytninger ind på deres område af vandlevende pryddyr bestemt til lukkede pryddyrsanlæg, bør sådanne flytninger anmeldes via Traces-systemet, som omhandlet i Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (9) og indført ved Kommissionens beslutning 2004/292/EF af 30. marts 2004 om anvendelse af Traces-systemet (10).
(9)
Flytninger inden for Fællesskabet fra lukkede pryddyrsanlæg til åbne pryddyrsanlæg eller ud i naturen kan indebære en stor risiko for andre dele af akvakultursektoren i Fællesskabet og bør ikke være tilladt, medmindre medlemsstaternes kompetente myndigheder på forhånd har givet tilladelse hertil.
(10)
I henhold til direktiv 2006/88/EF skal medlemsstaterne træffe visse minimumsbekæmpelsesforanstaltninger i tilfælde af bekræftet forekomst hos akvakulturdyr eller vildtlevende vanddyr af en eksotisk eller en ikke-eksotisk sygdom, der er opført i del II i bilag IV til samme direktiv, eller i tilfælde af nye sygdomme. Direktivet foreskriver tillige, at medlemsstaterne skal sikre, at omsætning af akvakulturdyr er omfattet af krav om udstedelse af dyresundhedscertifikat, når der gives tilladelse til, at dyrene forlader et område, der er omfattet af disse bekæmpelsesbestemmelser.
(11)
I overensstemmelse hermed bør denne forordning indeholde dyresundhedsmæssige betingelser og certifikatudstedelseskrav for sendinger af akvakulturdyr og produkter deraf, der forlader medlemsstater, zoner eller segmenter, der er omfattet af sygdomsbekæmpelsesforanstaltninger.
(12)
Ifølge direktiv 2006/88/EF skal medlemsstaterne sikre, at akvakulturdyr og produkter deraf kun føres ind i Fællesskabet fra tredjelande eller dele af tredjelande, der er opført på en liste udarbejdet i overensstemmelse med samme direktiv.
(13)
Import til Fællesskabet af akvakulturdyr bør kun være tilladt fra tredjelande, der opererer med dyresundhedslovgivning og kontrolsystemer, der svarer til Fællesskabets egne. Ved denne forordning bør der derfor fastlægges en liste over tredjelande og tredjelandsområder, -zoner og -segmenter, hvorfra medlemsstaterne må indføre akvakulturdyr i Fællesskabet til opdræt, genudlægningsområder, lystfiskesøer (put and take-fiskeri) og åbne pryddyrsanlæg. Det bør dog være tilladt at importere visse prydfisk, -bløddyr og -krebsdyr bestemt til lukkede pryddyrsanlæg til Fællesskabet fra tredjelande, der er medlem af Verdensorganisationen for Dyresundhed (OIE).
(14)
Tredjelande og tredjelandsområder, der på grundlag af sundhedsmæssige hensyn har tilladelse til at eksportere akvakulturdyr til konsum til Fællesskabet, bør også kunne eksportere til Fællesskabet i henhold til denne forordnings dyresundhedsbestemmelser. Akvakulturdyr og produkter deraf til konsum bør derfor kun importeres til Fællesskabet fra tredjelande eller tredjelandsområder, -zoner eller -segmenter, der er opført på en liste udarbejdet i overensstemmelse med artikel 11, stk. 1, i Europa-Parlamentets og Rådets forordning (EF) Nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (11).
(15)
Der er fastlagt sådanne lister i bilag I og II til Kommissionens beslutning 2006/766/EF af 6. november 2006 om lister over tredjelande og områder, hvorfra det er tilladt at importere toskallede bløddyr, pighuder, sækdyr, havsnegle og fiskevarer (12), og - for en overgangsperiode, der udløber den 31. december 2009 - ved Kommissionens forordning (EF) nr. 2076/2005 af 5. december 2005 om overgangsordninger i forbindelse med gennemførelsen af Europa-Parlamentets og Rådets forordning (EF) nr. 853/2004, (EF) nr. 854/2004 og (EF) nr. 882/2004 og om ændring af forordning (EF) nr. 853/2004 og (EF) nr. 854/2004 (13). Af hensyn til sammenhængen i fællesskabslovgivningen bør der tages hensyn til disse lister i nærværende forordning.
(16)
I henhold til direktiv 2006/88/EF skal akvakulturdyr og produkter deraf, der importeres til Fællesskabet, ledsages af et dokument, der indeholder et dyresundhedscertifikat, når de føres ind i Fællesskabet. Det er nødvendigt ved denne forordning at fastsætte detaljerede dyresundhedsmæssige betingelser for import af akvakulturdyr til Fællesskabet, herunder standarddyresundhedscertifikater, som afløser de importbetingelser, der er fastsat ved direktiv 91/67/EØF.
(17)
Ved Kommissionens forordning (EF) nr. 2074/2005 af 5. december 2005 om gennemførelsesbestemmelser vedrørende visse produkter i henhold til Europa-Parlamentets og Rådets forordning (EF) nr. 853/2004 og vedrørende offentlig kontrol i henhold til Europa-Parlamentets og Rådets forordning (EF) nr. 854/2004 og (EF) nr. 882/2004, om fravigelse fra Europa-Parlamentets og Rådets forordning (EF) nr. 852/2004 og om ændring af forordning (EF) nr. 853/2004 og (EF) nr. 854/2004 (14) er der fastlagt modeller til sundhedscertifikater til brug ved import af fiskevarer og levende toskallede bløddyr til konsum. Af hensyn til sammenhængen i fællesskabslovgivningen bør det ved denne forordning fastsættes, at nævnte standardsundhedscertifikater skal ledsage produkter, der importeres i henhold til denne forordning.
(18)
Vandlevende pryddyr, herunder fisk, bløddyr og krebsdyr, indføres til Fællesskabet i store mængder fra tredjelande og tredjelandsområder. For at beskytte dyresundhedsstatussen for pryddyrsanlæg i Fællesskabet må der fastsættes visse dyresundhedsmæssige krav til import af sådanne dyr.
(19)
Det er vigtigt at sikre, at dyresundhedsstatussen for akvakulturdyr, der importeres til Fællesskabet, ikke forringes under transporten til Fællesskabet.
(20)
Udsætning i naturen af importerede akvakulturdyr i Fællesskabet er forbundet med en særligt stor risiko for Fællesskabets dyresundhedsstatus, eftersom det er vanskeligt at bekæmpe og udrydde sygdomme i naturlige vandområder. Udsætning i naturen bør af samme grund være betinget af, at den kompetente myndighed har givet særlig tilladelse hertil, ligesom denne tilladelse kun bør gives, hvis der er truffet de nødvendige foranstaltninger for at sikre dyresundhedsstatussen på udsætningsstedet.
(21)
Akvakulturdyr bestemt til transit gennem Fællesskabet bør opfylde de samme krav som akvakulturdyr bestemt til import til Fællesskabet.
(22)
Som følge af Kaliningrads geografiske beliggenhed, som kun har betydning for Letland, Litauen og Polen, bør der fastsættes særlige betingelser for transit via Fællesskabet af sendinger til og fra Rusland. Af hensyn til sammenhængen i fællesskabslovgivningen bør der i denne forordning tages hensyn til Kommissionens beslutning 2001/881/EF af 7. december 2001 om en liste over grænsekontrolsteder, der er godkendt til at føre veterinærkontrol med dyr og animalske produkter fra tredjelande, og om opdatering af de nærmere bestemmelser om den kontrol, som skal gennemføres af Kommissionens eksperter (15), og til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (16).
(23)
Rådets direktiv 96/93/EF af 17. december 1996 om udstedelse af certifikater for dyr og animalske produkter (17), som indeholder bestemmelser, der skal overholdes ved udstedelse af veterinærcertifikater, bør finde anvendelse på dyresundhedscertifikater, der udstedes i henhold til denne forordning.
(24)
I henhold til artikel 17 i direktiv 2006/88/EF skal medlemsstaterne, hvis det på grundlag af videnskabelige data eller praktiske erfaringer kan dokumenteres, at andre arter end de modtagelige arter, der er opført i del II i bilag IV til samme direktiv, kan forårsage overførsel af en given sygdom ved at optræde som vektorarter, sikre, at visse krav fastsat i samme direktiv er opfyldt, hvis sådanne vektorarter med henblik på opdræt eller udsætning tilføres en medlemsstat, en zone eller et segment, der er erklæret fri for den pågældende sygdom. Artikel 17 i direktiv 2006/88/EF foreskriver ligeledes, at der skal udarbejdes en liste over vektorarter. En sådan liste over vektorarter bør derfor vedtages.
(25)
Den Europæiske Fødevaresikkerhedsautoritet (EFSA) har afgivet tre udtalelser om dette emne: Scientific Opinion of the Panel on Animal Health and Welfare on a request from the European Commission on possible vector species and live stages of susceptible species not transmitting disease as regards certain fish diseases (18), Scientific Opinion of the Panel on Animal Health and Welfare on a request from the European Commission on possible vector species and live stages of susceptible species not transmitting disease as regards certain mollusc diseases (19) og Scientific Opinion of the Panel on Animal Health and Welfare on a request from the European Commission on possible vector species and live stages of susceptible species not transmitting disease as regards certain crustacean diseases (20).
(26)
Ifølge disse videnskabelige udtalelser er sandsynligheden for, at de i direktiv 2006/88/EF opførte sygdomme overføres - og vinder fodfæste - via de undersøgte potentielle vektorarter eller grupper af vektorarter, fra ubetydelig/ekstremt lille til moderat (under visse forhold). Denne vurdering omfattede akvatiske arter, der bruges i akvakultur og handles med henblik på opdræt.
(27)
Der bør ved udarbejdelsen af listen over vektorarter tages hensyn til EFSA's udtalelser. Valget af de arter, der skal med på listen, skal sikre et passende beskyttelsesniveau for akvakulturdyrs sundhedsstatus i Fællesskabet, uden at der indføres unødvendige handelsrestriktioner. Arter, der ifølge ovennævnte udtalelser udgør en moderat risiko for sygdomsoverførsel, bør derfor indgå i listen.
(28)
Mange af de arter, der i EFSA's udtalelser er identificeret som potentielle vektorer for bestemte sygdomme, bør kun betragtes som sådanne, hvis de har oprindelse i et område, hvor der forekommer arter, der er modtagelige for den pågældende sygdom, og er bestemt til et område, hvor de samme modtagelige arter også forekommer. I overensstemmelse hermed bør akvakulturdyr af potentielle vektorarter kun under disse omstændigheder betragtes som vektorarter ved anvendelsen af artikel 17 i direktiv 2006/88/EF.
(29)
Af hensyn til fællesskabslovgivningens klarhed og sammenhæng bør beslutning 1999/567/EF, 2003/390/EF, 2003/804/EF, 2003/858/EF og 2006/656/EF ophæves og afløses af denne forordning.
(30)
Der bør fastsættes en overgangsperiode, så medlemsstaterne og virksomhederne har mulighed for at træffe de fornødne foranstaltninger for at overholde de nye krav, der fastsættes ved denne forordning.
(31)
På baggrund af den omfattende samhandel med vandlevende pryddyr af arter, der er modtagelige for epizootisk ulcerativt syndrom (EUS), og i lyset af behovet for yderligere undersøgelser af den risiko, sygdommen udgør for industrien for vandlevende pryddyr, herunder en revurdering af listen over modtagelige arter, bør det undgås uden videre og på én gang at afbryde importen af prydfisk af arter, der er modtagelige for EUS, og som udelukkende er bestemt til lukkede pryddyrsanlæg. Der bør således fastsættes en overgangsperiode for så vidt angår de krav vedrørende denne sygdom, de pågældende sendinger skal opfylde. Det er også nødvendigt med en overgangsperiode, der giver tredjelande tilstrækkelig tid til at dokumentere frihed for denne sygdom.
(32)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
KAPITEL I
GENSTAND, ANVENDELSESOMRÅDE OG DEFINITIONER
Artikel 1
Genstand og anvendelsesområde
Ved denne forordning fastsættes:
a)
en liste over vektorarter
b)
dyresundhedsmæssige betingelser for omsætning af vandlevende pryddyr med oprindelse i eller bestemt til lukkede pryddyrsanlæg
c)
krav vedrørende udstedelse af dyresundhedscertifikater ved omsætning af:
i)
akvakulturdyr bestemt til opdræt, herunder genudlægningsområder, lystfiskesøer (put and take-fiskeri) og åbne pryddyrsanlæg, og til udsætning, og
ii)
akvakulturdyr og produkter deraf til konsum
d)
dyresundhedsmæssige betingelser og certifikatudstedelseskrav for import til samt transit gennem Fællesskabet, herunder oplagring under transit, af:
i)
akvakulturdyr bestemt til opdræt, herunder genudlægningsområder, lystfiskesøer (put and take-fiskeri) og åbne pryddyrsanlæg
ii)
akvakulturdyr og produkter deraf til konsum
iii)
vandlevende pryddyr bestemt til lukkede pryddyrsanlæg.
Artikel 2
Definitioner
I denne forordning forstås ved:
a)
»lukkede pryddyrsanlæg«: dyrehandler, havecentre, havedamme, kommercielle akvarier eller grossister, der holder vandlevende pryddyr:
i)
når der ikke er nogen direkte kontakt med naturlige vandområder i Fællesskabet, eller
ii)
når der forefindes et spildevandsrensningssystem, der nedbringer risikoen for sygdomsoverførsel til naturlige vandområder til et acceptabelt niveau
b)
»åbent pryddyrsanlæg«: andre pryddyrsanlæg end lukkede pryddyrsanlæg
c)
»udsætning«: frigivelse i naturen af akvakulturdyr.
KAPITEL II
VEKTORARTER
Artikel 3
Liste over vektorarter
Akvakulturdyr af arter, der er opført i kolonne 2 i skemaet i bilag I til denne forordning, betragtes kun som vektorer ved anvendelsen af artikel 17 i direktiv 2006/88/EF, hvis de pågældende dyr opfylder kriterierne i samme skemas kolonne 3 og 4.
KAPITEL III
OMSÆTNING AF AKVAKULTURDYR
Artikel 4
Vandlevende pryddyr med oprindelse i eller bestemt til pryddyrsanlæg
1. Flytning af vandlevende pryddyr anmeldes via det edb-system, der er omhandlet i artikel 20, stk. 1, i direktiv 90/425/EØF (Traces), hvis dyrene:
a)
har oprindelse i pryddyrsanlæg i en medlemsstat,
b)
er bestemt til lukkede pryddyrsanlæg i en anden medlemsstat, hvor hele landet eller visse zoner eller segmenter:
i)
er erklæret fri for en eller flere af de ikke-eksotiske sygdomme, der er opført i del II i bilag IV til direktiv 2006/88/EF, i henhold til samme direktivs artikel 49 eller 50, eller
ii)
er omfattet af et overvågnings- eller udryddelsesprogram i overensstemmelse med samme direktivs artikel 44, stk. 1 eller 2, og
c)
er af arter, der er modtagelige for en eller flere af de sygdomme, som den/det pågældende medlemsstat, zone eller segment er erklæret fri for, eller som er genstand for et overvågnings- eller udryddelsesprogram, jf. litra b).
2. Vandlevende pryddyr, der holdes i lukkede pryddyrsanlæg, må ikke udsættes i åbne pryddyrsanlæg, akvakulturbrug, genudlægningsområder og lystfiskesøer (put and take-fiskeri) eller områder med opdræt af bløddyr eller i naturen, medmindre den kompetente myndighed har givet tilladelse hertil.
Den kompetente myndighed giver kun en sådan tilladelse, hvis udsætningen ikke risikerer at forringe sundhedsstatussen for de vanddyr, der er til stede på udsætningsstedet, og myndigheden sikrer, at der træffes passende risikobegrænsende foranstaltninger.
Artikel 5
Akvakulturdyr bestemt til opdræt, genudlægningsområder, lystfiskesøer (put and take-fiskeri), åbne pryddyrsanlæg og udsætning
Sendinger af akvakulturdyr bestemt til opdræt, genudlægningsområder, lystfiskesøer (put and take-fiskeri), åbne pryddyrsanlæg eller udsætning skal ledsages af et dyresundhedscertifikat udfærdiget i overensstemmelse med modellen i del A i bilag II og de forklarende bemærkninger i bilag V, såfremt dyrene:
a)
føres ind i medlemsstater, zoner eller segmenter, som:
i)
er erklæret fri for en eller flere af de ikke-eksotiske sygdomme, der er opført i del II i bilag IV til direktiv 2006/88/EF, i henhold til samme direktivs artikel 49 eller 50, eller
ii)
er omfattet af et overvågnings- eller udryddelsesprogram i overensstemmelse med samme direktivs artikel 44, stk. 1 eller 2
b)
er af arter, der er modtagelige for eller vektorer for en eller flere af de sygdomme, som den/det pågældende medlemsstat, zone eller segment er erklæret fri for, eller som er genstand for et overvågnings- eller udryddelsesprogram, jf. litra a).
Artikel 6
Akvakulturdyr og produkter deraf bestemt til videreforarbejdning før konsum
1. Sendinger af akvakulturdyr og produkter deraf bestemt til videreforarbejdning før konsum skal ledsages af et dyresundhedscertifikat udfærdiget i overensstemmelse med modellen i del B i bilag II og de forklarende bemærkninger i bilag V, såfremt de:
a)
føres ind i medlemsstater, zoner eller segmenter, som:
i)
er erklæret fri for en eller flere af de ikke-eksotiske sygdomme, der er opført i del II i bilag IV til direktiv 2006/88/EF, i henhold til samme direktivs artikel 49 eller 50, eller
ii)
er omfattet af et overvågnings- eller udryddelsesprogram i overensstemmelse med samme direktivs artikel 44, stk. 1 eller 2
b)
er af arter, der er modtagelige for en eller flere af de sygdomme, som den/det pågældende medlemsstat, zone eller segment er erklæret fri for, eller som er genstand for et overvågnings- eller udryddelsesprogram, jf. litra a).
2. Stk. 1 finder ikke anvendelse på:
a)
fisk, der er slagtet og renset inden afsendelsen
b)
bløddyr eller krebsdyr til konsum, der er emballeret og mærket til dette formål i overensstemmelse med forordning (EF) nr. 853/2004, og som er:
i)
ikke-levedygtige, hvilket betyder, at de ikke vil kunne overleve, hvis de genudsættes i det miljø, de blev taget fra, eller
ii)
bestemt til videreforarbejdning uden midlertidig oplagring på forarbejdningsstedet
c)
akvakulturdyr eller produkter deraf, der bringes i omsætning med henblik på konsum uden videreforarbejdning, forudsat at de er emballeret i detailsalgsemballage, der opfylder kravene til sådan emballage i forordning (EF) nr. 853/2004.
Artikel 7
Levende bløddyr og krebsdyr bestemt til renseanlæg, ekspeditionscentre og lignende virksomheder før konsum
Sendinger af levende bløddyr og krebsdyr bestemt til renseanlæg, ekspeditionscentre eller lignende virksomheder før konsum skal ledsages af et dyresundhedscertifikat udfærdiget i overensstemmelse med modellen i del B i bilag II og de forklarende bemærkninger i bilag V, såfremt de:
a)
føres ind i medlemsstater, zoner eller segmenter, som:
i)
er erklæret fri for en eller flere af de ikke-eksotiske sygdomme, der er opført i del II i bilag IV til direktiv 2006/88/EF, i henhold til samme direktivs artikel 49 eller 50, eller
ii)
er omfattet af et overvågnings- eller udryddelsesprogram i overensstemmelse med samme direktivs artikel 44, stk. 1 eller 2
b)
er af arter, der er modtagelige for en eller flere af de sygdomme, som den/det pågældende medlemsstat, zone eller segment er erklæret fri for, eller som er genstand for et overvågnings- eller udryddelsesprogram, jf. litra a).
Artikel 8
Akvakulturdyr og produkter deraf, der forlader medlemsstater, zoner eller segmenter, der er omfattet af sygdomsbekæmpelsesforanstaltninger, herunder udryddelsesprogrammer
1. Sendinger af akvakulturdyr og produkter deraf, der forlader medlemsstater, zoner eller segmenter, som er omfattet af de i afdeling 3-6 i kapitel V i direktiv 2006/88/EF omhandlede sygdomsbekæmpelsesforanstaltninger, men for hvilke den kompetente myndighed har givet dispensation fra disse sygdomsbekæmpelsesforanstaltninger, skal ledsages af et dyresundhedscertifikat udfærdiget i overensstemmelse med modellen i:
a)
del A i bilag II og de forklarende bemærkninger i bilag V, hvis sendingerne består af akvakulturdyr bestemt til opdræt, genudlægningsområder, lystfiskesøer (put and take-fiskeri), åbne pryddyrsanlæg eller udsætning
b)
del B i bilag II og de forklarende bemærkninger i bilag V, hvis sendingerne består af akvakulturdyr og produkter deraf bestemt til videreforarbejdning, renseanlæg, ekspeditionscentre eller lignende virksomheder før konsum.
2. Sendinger af akvakulturdyr bestemt til opdræt, genudlægningsområder, lystfiskesøer (put and take-fiskeri), åbne pryddyrsanlæg eller udsætning skal ledsages af et dyresundhedscertifikat udfærdiget i overensstemmelse med modellen i del A i bilag II og de forklarende bemærkninger i bilag V, såfremt de:
a)
forlader en medlemsstat, en zone eller et segment med et udryddelsesprogram, der er godkendt i henhold til artikel 44, stk. 2, i direktiv 2006/88/EF
b)
er af arter, der er modtagelige for eller vektorer for en eller flere af de sygdomme, som er genstand for udryddelsesprogrammet, jf. litra a).
3. Sendinger af akvakulturdyr og produkter deraf bestemt til videreforarbejdning, renseanlæg, ekspeditionscentre eller lignende virksomheder før konsum skal ledsages af et dyresundhedscertifikat udfærdiget i overensstemmelse med modellen i del B i bilag II og de forklarende bemærkninger i bilag V, såfremt de:
a)
forlader en medlemsstat, en zone eller et segment med et udryddelsesprogram, der er godkendt i henhold til artikel 44, stk. 2, i direktiv 2006/88/EF
b)
er af arter, der er modtagelige for en eller flere af de sygdomme, som er genstand for udryddelsesprogrammet, jf. litra a).
4. Denne artikel finder ikke anvendelse på:
a)
fisk, der er slagtet og renset inden afsendelsen
b)
bløddyr eller krebsdyr til konsum, der er emballeret og mærket til dette formål i overensstemmelse med forordning (EF) nr. 853/2004, og som er:
i)
ikke-levedygtige, hvilket betyder, at de ikke vil kunne overleve, hvis de genudsættes i det miljø, de blev taget fra, eller
ii)
bestemt til videreforarbejdning uden midlertidig oplagring på forarbejdningsstedet
c)
akvakulturdyr eller produkter deraf, der bringes i omsætning med henblik på konsum uden videreforarbejdning, forudsat at de er emballeret i detailsalgsemballage, der opfylder kravene til sådan emballage i forordning (EF) nr. 853/2004.
Artikel 9
Indførsel af akvakulturdyr efter inspektion
Er en inspektion i henhold til dette kapitel påkrævet inden udstedelsen af et dyresundhedscertifikat, må der i tidsrummet fra inspektionen til pålæsningen af sendingen ikke indsættes levende akvakulturdyr af arter, der er modtagelige for eller vektorer for en eller flere af de i certifikatet angivne sygdomme, i akvakulturbruget eller området med opdræt af bløddyr.
KAPITEL IV
IMPORTBETINGELSER
Artikel 10
Akvakulturdyr bestemt til opdræt, genudlægningsområder, lystfiskesøer (put and take-fiskeri) og åbne pryddyrsanlæg
1. Akvakulturdyr bestemt til opdræt, genudlægningsområder, lystfiskesøer (put and take-fiskeri) og åbne pryddyrsanlæg må kun importeres til Fællesskabet fra tredjelande og tredjelandsområder, -zoner og -segmenter, der er opført i bilag III.
2. Sendinger af de i stk. 1 omhandlede akvakulturdyr skal:
a)
ledsages af et dyresundhedscertifikat udfærdiget i overensstemmelse med modellen i del A i bilag IV og de forklarende bemærkninger i bilag V
b)
opfylde de dyresundhedsmæssige krav i standardcertifikatet og de forklarende bemærkninger, jf. litra a).
Artikel 11
Vandlevende pryddyr bestemt til lukkede pryddyrsanlæg
1. Prydfisk af arter, der er modtagelige for en eller flere af de sygdomme, der er opført i del II i bilag IV til direktiv 2006/88/EF og er bestemt til lukkede pryddyrsanlæg, må kun importeres til Fællesskabet fra tredjelande og tredjelandsområder, -zoner og -segmenter, der er opført i bilag III til denne forordning.
2. Prydfisk af arter, der ikke er modtagelige for nogen af de sygdomme, som er opført i del II i bilag IV til direktiv 2006/88/EF, samt prydbløddyr og prydkrebsdyr, der er bestemt til lukkede pryddyrsanlæg, må kun importeres til Fællesskabet fra tredjelande eller tredjelandsområder, der er medlem af Verdensorganisationen for Dyresundhed (OIE).
3. Sendinger af de i stk. 1 og 2 omhandlede dyr skal:
a)
ledsages af et dyresundhedscertifikat udfærdiget i overensstemmelse med modellen i del B i bilag IV og de forklarende bemærkninger i bilag V og
b)
opfylde de dyresundhedsmæssige krav i henhold til standardcertifikatet og de forklarende bemærkninger, jf. litra a).
Artikel 12
Akvakulturdyr og produkter deraf til konsum
1. Akvakulturdyr og produkter deraf til konsum må kun importeres til Fællesskabet fra tredjelande og tredjelandsområder, -zoner og -segmenter, der er opført på en liste udarbejdet i overensstemmelse med artikel 11, stk. 1, i forordning (EF) nr. 854/2004.
2. Sendinger af de i stk. 1 omhandlede dyr og produkter skal:
a)
ledsages af et kombineret folke- og dyresundhedscertifikat udfærdiget i overensstemmelse med de relevante modeller i tillæg IV og V til bilag VI til forordning (EF) nr. 2074/2005 og
b)
opfylde de dyresundhedsmæssige krav og bemærkningerne i standardcertifikaterne og -attesterne, jf. litra a).
3. Denne artikel finder ikke anvendelse på akvakulturdyr bestemt til genudlægningsområder eller genneddykning i vandområder i Fællesskabet, idet de i stedet er omfattet af artikel 10.
Artikel 13
Elektroniske certifikater
Til udstedelse af certifikater og attester i henhold til dette kapitel kan anvendes elektroniske certifikater og andre godkendte systemer, der er harmoniseret på fællesskabsplan.
Artikel 14
Transport af akvakulturdyr
1. Akvakulturdyr til import til Fællesskabet må ikke transporteres under forhold, der kan ændre deres sundhedsstatus. Især må de ikke transporteres i det samme vand eller den samme mikrocontainer som vanddyr, der har en lavere sundhedsstatus, eller som ikke er bestemt til import til Fællesskabet.
2. Under transporten til Fællesskabet må akvakulturdyrene ikke aflæsses fra deres mikrocontainer, ligesom det vand, de transporteres i, ikke må skiftes i et tredjeland, der ikke er godkendt til import af sådanne dyr til Fællesskabet, eller som har en lavere sundhedsstatus end bestemmelsesstedet.
3. Hvor sendinger af akvakulturdyr transporteres til Fællesskabets grænse ad søvejen, skal det relevante dyresundhedscertifikat være vedlagt et tillæg vedrørende transport af levende akvakulturdyr ad søvejen udfærdiget i overensstemmelse med modellen i del D i bilag IV.
Artikel 15
Krav til udsætning af akvakulturdyr og produkter deraf samt til transportvand
1. Akvakulturdyr og produkter deraf, der importeres til Fællesskabet og er bestemt til konsum, håndteres på passende vis med henblik på at undgå, at naturlige vandområder i Fællesskabet forurenes.
2. Akvakulturdyr, der importeres til Fællesskabet, må ikke udsættes i naturen i Fællesskabet, medmindre den kompetente myndighed på bestemmelsesstedet har givet tilladelse hertil.
Den kompetente myndighed giver kun en sådan tilladelse, hvis udsætningen ikke risikerer at forringe sundhedsstatussen for de vanddyr, der er til stede på udsætningsstedet, og myndigheden sikrer, at der træffes passende risikobegrænsende foranstaltninger.
3. Transportvand fra importerede sendinger af akvakulturdyr og produkter deraf håndteres på passende vis med henblik på at undgå, at naturlige vandområder i Fællesskabet forurenes.
KAPITEL V
TRANSITBETINGELSER
Artikel 16
Transit og oplagring
Sendinger af levende akvakulturdyr, fiskerogn og ikke rensede fisk, der føres ind i Fællesskabet, men er bestemt til et tredjeland, enten ved øjeblikkelig transit gennem Fællesskabet eller efter oplagring i Fællesskabet, skal opfylde kravene i kapitel IV. Certifikatet, der ledsager sendingerne, skal være forsynet med påskriften »Til transit gennem Fællesskabet«. Sendingerne skal tillige ledsages af et certifikat som påkrævet af bestemmelsestredjelandet.
Er de pågældende sendinger bestemt til konsum, skal de dog ledsages af et dyresundhedscertifikat udfærdiget i overensstemmelse med modellen i del C i bilag IV og de forklarende bemærkninger i bilag V.
Artikel 17
Dispensation for transit gennem Letland, Litauen og Polen
1. Uanset artikel 16 er transit ad landevej eller jernbane tilladt mellem de grænsekontrolsteder i Letland, Litauen og Polen, der er opført i bilaget til beslutning 2001/881/EF, af sendinger, der kommer fra og er bestemt til Rusland, enten direkte eller via et andet tredjeland, forudsat at følgende betingelser er opfyldt:
a)
Sendingen er plomberet med en plombering med løbenummer af embedsdyrlægen på indgangsgrænsekontrolstedet.
b)
De dokumenter, der ledsager sendingen, jf. artikel 7 i direktiv 97/78/EF, er på hver side stemplet med påskriften »Kun til transit til Rusland via Fællesskabet« af den officielle inspektør på indgangsgrænsekontrolstedet.
c)
De proceduremæssige krav, der er fastsat i artikel 11 i direktiv 97/78/EF, er opfyldt.
d)
Den officielle inspektør på indgangsgrænsekontrolstedet har i det fælles veterinærdokument til brug ved import attesteret, at sendingen kan godkendes til transit.
2. De i stk. 1 omhandlede sendinger må ikke aflæsses eller henlægges på lager, jf. artikel 12, stk. 4, eller artikel 13 i direktiv 97/78/EF, på Fællesskabets område.
3. Den kompetente myndighed foretager regelmæssig audit for at sikre, at antallet af sendinger, jf. stk. 1, og den tilsvarende mængde produkter, der føres ud af Fællesskabet, stemmer overens med det antal og de mængder, der føres ind.
KAPITEL VI
ALMINDELIGE BESTEMMELSER, OVERGANGSBESTEMMELSER OG AFSLUTTENDE BESTEMMELSER
Artikel 18
Certifikatudstedelseskrav i henhold til andre EF-retsforskrifter
De dyresundhedscertifikater, der kræves i henhold til denne forordnings kapitel III, IV og V, skal i det omfang, det er relevant, omfatte yderligere krav vedrørende udstedelse af dyresundhedscertifikater i henhold til:
a)
foranstaltninger til forebyggelse af indslæbning af eller til bekæmpelse af sygdomme, der ikke er opført i del II i bilag IV til direktiv 2006/88/EF, godkendt i henhold til samme direktivs artikel 43, stk. 2, eller
b)
artikel 5 i beslutning 2004/453/EF (21).
Artikel 19
Ophævelse
Beslutning 1999/567/EF, 2003/390/EF, 2003/804/EF, 2003/858/EF og 2006/656/EF ophæves med virkning fra den 1. januar 2009.
Henvisninger til de ophævede beslutninger gælder som henvisninger til denne forordning.
Artikel 20
Overgangsbestemmelser
1. I en overgangsperiode, som udløber den 30. juni 2009, kan vandlevende pryddyr som omhandlet i artikel 4, stk. 1, bringes i omsætning, uden at dette anmeldes via det edb-system, der er omhandlet i artikel 20, stk. 1, i direktiv 90/425/EØF (Traces), såfremt de ankommer til deres endelige bestemmelsessted inden denne dato.
2. I en overgangsperiode, som udløber den 30. juni 2009, kan sendinger af akvakulturdyr og produkter deraf, der ledsages af et transportdokument eller et dyresundhedscertifikat i overensstemmelse med bilag E til direktiv 91/67/EØF eller beslutning 1999/567/EF og 2003/390/EF, bringes i omsætning, såfremt de ankommer til deres endelige bestemmelsessted inden denne dato.
3. I en overgangsperiode, som udløber den 30. juni 2009, kan følgende sendinger af akvakulturdyr og produkter deraf importeres til eller føres i transit gennem Fællesskabet:
a)
sendinger, der ledsages af et dyresundhedscertifikat i overensstemmelse med beslutning 2003/804/EF, 2003/858/EF og 2006/656/EF
b)
sendinger, der er omfattet af denne forordnings kapitel IV, men ikke af beslutning 2003/804/EF, 2003/858/EF og 2006/656/EF.
Artikel 14, stk. 3, finder ikke anvendelse på de i litra a) og b) omhandlede sendinger i denne periode.
4. I en overgangsperiode, som udløber den 31. december 2009, kan medlemsstaterne tillade import af akvakulturdyr og produkter deraf til konsum fra tredjelande og tredjelandsområder, -zoner og -segmenter, der er opført på listerne i bilag I og II til forordning (EF) nr. 2076/2005.
5. I en overgangsperiode, som udløber den 31. december 2010, kan medlemsstaterne tillade import af vandlevende pryddyr af arter, der er modtagelige for epizootisk ulcerativt syndrom (EUS), og som udelukkende er bestemt til lukkede pryddyrsanlæg, fra tredjelande eller tredjelandsområder, der er medlem af Verdensorganisationen for Dyresundhed (OIE).
I denne overgangsperiode finder kravene vedrørende EUS i punkt II.2 i dyresundhedscertifikatet i bilag IV, del B, ikke anvendelse på vandlevende pryddyr, der udelukkende er bestemt til lukkede pryddyrsanlæg.
Artikel 21
Ikrafttrædelse
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. januar 2009.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. december 2008

Labels: 0
3
6